S-847/2010

Mál þetta, sem dómtekið var 1. nóvember 2010, er höfðað með ákæru lögreglustjórans á Suðurnesjum, útgefinni 11. október 2010, á hendur Ó-kk-þgf R-kk-þgf G-kk-þgf, kt. 000000-0000, Aragerði 8, Vogum

„Fyrir eftirtalin brot gegn lögum um ávana- og fíkniefni;

1. Með því að hafa fimmtudaginn 11. júní 2009 á heimili sínu að Aragerði 8 í Vogum, haft í vörslum sínum í sölu og dreifingarskyni 204 kannabisplöntur og hafa um skeið fram til þess dags ræktað greindar plöntur.

2. Með því hafa í vörslum sínum 60,82 g af kannabislaufum sem lögregla fann í kjölfar afskipta sbr. 1. hluta ákæruliðs.

Telst þessi háttsemi ákærða varða við 2., sbr. 4., sbr. 4. gr. a, sbr. 5. og 6. gr. laga nr. 65/1974, sbr. lög nr. 60/1980, sbr. lög nr. 13/1985 og lög nr. 10/1997 og lög nr. 68/2001 og reglugerð nr. 233/2001, um ávana og fíkniefni og önnur eftirlitsskyld efni, sbr. reglugerð nr. 490/2001, reglugerð nr. 248/2002 og reglugerð nr. 848/2002.

Þess er krafist að ákærði verði dæmdur til refsingar og til greiðslu alls sakarkostnaðar.

Þá er þess jafnframt krafist að ákærði verði dæmdur til að sæta upptöku á 204 kannabisplöntum og 60,82 g af kannabislaufum. Þá er þess jafnframt krafist að ákærði verði dæmdur til að sæta upptöku á 2 stk vatnsdælum og 3 stk af lömpum, ætlaða til ræktunar á fíkniefnum, sem lögregla lagði hald á á heimili hans að Vogagerði 8, Vogum, við húsleit, fimmtudaginn 11. júní 2009, skv. 1. hluta ákæruliðs samkvæmt heimild í 6. og 7. mgr. 5. gr. laga nr. 65/1974, sbr. lög nr. 10/1997 og 68/2001, sbr. 2. mgr. 14. gr. reglug. nr. 233/2001.“

Við fyrirtöku málsins hinn 1. nóvember 2010 var af hálfu ákæruvalds fallið frá ákæru um að ákærði hefði ræktað kannabisplöntur samkvæmt 1. lið ákærunnar í sölu- og dreifingarskyni. Eftir stæði hins vegar að ákærða væri gefið að sök að hafa haft framangreindar kannabisplöntur í vörslum sínum og að hafa fram til þess dags er greinir í 1. lið ákærunnar ræktað greindar plöntur.

Um málavaxtalýsingu er skírskotað til ákæru og þess sem að framan greinir.

Ákærði játaði brot sín skýlaust fyrir dóminum eins og þeim er lýst í ákæru með þeirri breytingu, sem lýst er að framan. Þykir með játningu ákærða sem á sér stoð í gögnum málsins sannað að ákærði hafi gerst sekur um þá háttsemi sem ákært er fyrir með þeim breytingum sem að framan greinir og eru brot ákærða rétt heimfærð til refsiákvæða í ákærunni.

Ákærði, sem er fæddur 1975, hefur ekki áður sætt refsingu.

Við ákvörðun refsingar er litið til þess að ákærði stóð fyrir umfangsmikilli framleiðslu á fíkniefnum þótt ræktun hans virðist ekki hafa verið langt komin er upp komst um brot hans. Á hinn bóginn er litið til þess að ákærða er einungis gefin að sök varsla fíkniefna og ræktun plantna án þess að það hafi verið í sölu- og dreifingarskyni. Þá er litið til þess að ákærði játaði ákærði brotin greiðlega og hefur ekki áður sætt refsingu. Með hliðsjón af framangreindu og dómaframkvæmd þykir refsing ákærða hæfilega ákveðin fangelsi í fimm mánuði. Með hliðsjón af því að ákærði hefur ekki áður gerst brotlegur og rúmt ár leið frá því að rannsókn lauk og þar til ákæra var gefin út í málinu þykir rétt að skilorðsbinda refsinguna eins og nánar greinir í dómsorði.

Ákærði sæti upptöku á 204 kannabisplöntum, 60,82 g af kannabislaufum, tveimur vatnsdælum og þremur lömpum.

Loks er ákærða gert að greiða þóknun skipaðs verjanda síns, B-kk-ef D-kk-ef H-kk-ef hdl., sem þykir hæfilega ákveðin 62.750 krónur að meðtöldum virðisaukaskatti.

R-kvk-nf B-kvk-nf héraðsdómari kveður upp dóminn.

Dómsorð:

Ákærði, Ó-kk-nf R-kk-nf G-kk-nf, sæti fangelsi í fimm mánuði, en fullnustu refsingarinnar er frestað og skal hún falla niður að liðnum þremur árum frá uppkvaðningu dómsins að telja haldi ákærði almennt skilorð 57. gr. almennra hegningarlaga nr. 19/1940.

Upptæk eru 204 kannabisplöntur, 60,82 g af kannabislaufum, tvær vatnsdælur og þrír lampar.

Ákærði greiði þóknun skipaðs verjanda síns, B-kk-ef D-kk-ef H-kk-ef hdl., 62.750 krónur.

R-kvk-nf B-kvk-nf

Rétt endurrit staðfestir.

Héraðsdómur Reykjaness 29. nóvember 2010